Predlog UREDBA SVETA o določitvi ribolovnih možnosti za sardona v Biskajskem zalivu za ribolovno sezono 2013/2014 /* COM/2013/0507 final - 2013/0236 (NLE) */





OBRAZLOŽITVENI MEMORANDUM 1. OZADJE PREDLOGA Uredbe Sveta o ribolovnih možnostih, ki se vsako leto sprejmejo v drugi polovici leta, ne vključujejo več celotnega dovoljenega ulova (TAC) za sardona v Biskajskem zalivu zaradi drugačnega biološkega letnega cikla tega staleža in znanstvenih mnenj o njem. TAC za sardona je treba določiti vsako leto okoli julija. Z Uredbo Sveta (ES) št. 694/2012 je Svet določil TAC za ribištvo, ki izkorišča ta stalež, z obdobjem uporabe od 1. julija 2012 do 30. junija 2013. Zdaj je treba določiti TAC in dodelitev državam članicam za naslednjih 12 mesecev. 2. REZULTATI POSVETOVANJ Z ZAINTERESIRANIMI STRANMI IN OCEN UČINKA Ob upoštevanju ciljev skupne ribiške politike, določenih v Uredbi Sveta (ES) št. 2371/2002 z dne 20. decembra 2002 o ohranjevanju in trajnostnem izkoriščanju ribolovnih virov v okviru skupne ribiške politike, bi bilo treba ribolovne možnosti določiti na podlagi razpoložljivih znanstvenih mnenj, ob upoštevanju bioloških in družbeno-gospodarskih vidikov ter ob zagotavljanju pravičnega obravnavanja različnih ribiških sektorjev. Mnenje, ki ga je Znanstveni, tehnični in gospodarski odbor za ribištvo (STECF) predložil julija 2013 v zvezi s staležem sardona v Biskajskem zalivu, temelji na ribolovni sezoni, ki traja od 1. julija 2013 do 30. junija 2014. Biomasa drstitvenega staleža je po mnenju STECF ocenjena na okoli 56 055 ton. Ob upoštevanju predloga Komisije z dne 29. julija 2009 za sprejetje uredbe o določitvi dolgoročnega načrta za stalež sardona v Biskajskem zalivu in ribištvo, ki izkorišča ta stalež[1], in ob upoštevanju, da ocena učinka, na kateri temelji navedeni predlog, določa najnovejšo oceno učinka odločitev o ribolovnih možnosti za ta stalež, je v Uredbi (EU) št. 694/2012 določen TAC za ta stalež v skladu s pravilom o ulovih, določenem v predlogu. Leta 2013 je bil opravljen pregled metodologije in bioloških parametrov, ki jih Mednarodni svet za raziskovanje morja (ICES) uporablja za določitev statusa staleža sardonov. Glede na te nove znanstvene podatke bi bilo v bližnji prihodnosti morda primerno ne le pregledati sedanje pravilo o nadzoru ulova, določeno v predlogu Komisije z dne 29. julija 2009, temveč tudi ponovno razmisliti o drugih ukrepih ribolovnega upravljanja. V tem primeru se lahko predlagajo ustrezne spremembe. Dokler se ta pregled ne opravi, je primerno še najprej uporabljati sedanje pravilo o nadzoru ulova, ker gre za potrjen previdnostni ukrep, pa tudi zato, ker ribiškemu sektorju zagotavlja predvidljivost ulova in stabilnost. Zadevni regionalni svetovalni svet (za jugozahodne vode) je spremljal te znanstvene izsledke in na podlagi neformalnih posvetovanj med člani je mogoče sklepati, da se s tem pristopom strinjajo. Regionalni svetovalni svet bo vključen v prihodnje delo za ponovno oceno pravila o nadzoru ulova in katerih koli drugih pravil o upravljanju, kot je na primer regulativna sezona, ki ga bo Komisija začela v okviru svojih znanstvenih svetovalnih organov. Posledično bi bilo treba TAC za ribolovno sezono od 1. julija 2013 do 30. junija 2014 v skladu s pravilom o ulovih, določenem v navedenem predlogu, omejiti na 17 100 ton. Svet se poziva, naj čimprej sprejme ta predlog, da bodo lahko ribiči načrtovali svoje dejavnosti za novo ribolovno sezono. 2013/0236 (NLE) Predlog UREDBA SVETA o določitvi ribolovnih možnosti za sardona v Biskajskem zalivu za ribolovno sezono 2013/2014 SVET EVROPSKE UNIJE JE – ob upoštevanju Pogodbe o delovanju Evropske unije, zlasti člena 43(3) Pogodbe, ob upoštevanju predloga Evropske komisije, ob upoštevanju naslednjega: (1) Svet je pristojen za določanje ribolovnih možnosti za vsako vrsto ribolova ali skupino vrst ribolova. Te ribolovne možnosti bi bilo treba med države članice porazdeliti tako, da se zagotovi relativna stabilnost ribolovnih dejavnosti vsake države članice za vse staleže ali skupine staležev, in ob upoštevanju ciljev skupne ribiške politike, določenih v Uredbi Sveta (ES) št. 2371/2002 z dne 20. decembra 2002 o ohranjevanju in trajnostnem izkoriščanju ribolovnih virov v okviru skupne ribiške politike[2]. (2) Zaradi ustreznega upravljanja staleža in poenostavitve je primerno, da se TAC in kvote držav članic za stalež sardona v Biskajskem zalivu (podobmočje ICES VIII) določijo za sezono letnega upravljanja od 1. julija do 30. junija naslednje leto in ne za obdobje upravljanja po koledarskem letu. Za ribolov bi morale kljub temu veljati splošne določbe Uredbe (EU) št. 39/2013[3] o pogojih uporabe kvot. (3) TAC za sardona v Biskajskem zalivu za ribolovno sezono 2013/2014 bi bilo treba določiti na podlagi razpoložljivih znanstvenih mnenj, ob upoštevanju bioloških in družbeno-gospodarskih vidikov ter ob zagotavljanju pravičnega obravnavanja različnih ribiških sektorjev. (4) Komisija je z namenom, da bi zagotovila večletno upravljanje staleža sardona v Biskajskem zalivu, 29. julija 2009 predstavila predlog uredbe o določitvi dolgoročnega načrta za stalež sardona v Biskajskem zalivu in ribištvo, ki izkorišča ta stalež. Ker ocena učinka, na kateri temelji predlog, določa najnovejšo oceno učinka odločitev o upravljanju za stalež, je primerno, da se TAC za sardona v Biskajskem zalivu določi skladno s tem. Znanstveni, tehnični in gospodarski odbor za ribištvo (STECF) je julija 2013 predložil mnenje, v katerem je biomaso drstitvenega staleža ocenil na okoli 56 055 ton. Posledično bi bilo treba za ribolovno sezono, ki traja od 1. julija 2013 do 30. junija 2014, določiti TAC v višini 17 100 ton. (5) V skladu s členom 2 Uredbe Sveta (ES) št. 847/96 z dne 6. maja 1996 o uvedbi dodatnih pogojev za upravljanje celotnih dovoljenih ulovov (TAC) in kvot iz leta v leto[4] je treba opredeliti, v kolikšni meri ukrepi iz navedene uredbe veljajo za stalež sardona v Biskajskem zalivu. (6) Zaradi začetka ribolovne sezone 2013/2014 in letnega poročanja o ulovu bi ta uredba morala začeti veljati takoj in se uporabljati od 1. julija 2013 – SPREJEL NASLEDNJO UREDBO: Člen 1 Ribolovne možnosti za sardona v Biskajskem zalivu 1. Celotni dovoljeni ulov (TAC) in njegova razdelitev med države članice za ribolovno sezono od 1. julija 2013 do 30. junija 2014 za stalež sardona na podobmočju ICES VIII, kot je opredeljeno v Uredbi (ES) št. 218/2009 Evropskega parlamenta in Sveta[5], sta (v tonah žive teže) naslednja: Vrsta: || Sardon Engraulis encrasicolus || Cona ICES: || VIII (ANE/08.) Španija || 15 390 || || Analitski TAC Francija || 1 710 || EU || 17 100 || || || TAC || 17 100 || 2. Za dodelitev ribolovnih možnosti, kot so določene v odstavku 1, in njihovo uporabo veljajo pogoji iz členov 8 in 10 Uredbe (EU) št. 39/2013. 3. Šteje se, da za stalež iz odstavka 1 velja analitski TAC za namene Uredbe (ES) št. 847/96. Uporabljata se člen 3(2) in (3) ter člen 4 navedene uredbe. Člen 2 Prenos podatkov Kadar države članice v skladu s členoma 33 in 34 Uredbe Sveta (ES) št. 1224/2009[6] Komisiji predložijo podatke o iztovarjanju količin sardona, ujetih na podobmočju ICES VIII, uporabijo oznako staleža „ANE/08“. Člen 3 Ta uredba začne veljati dan po objavi v Uradnem listu Evropske unije. Uporablja se od 1. julija 2013. Ta uredba je zavezujoča v celoti in se neposredno uporablja v vseh državah članicah. V Bruslju, Za Svet Predsednik [1] COM(2009) 399 final. [2] UL L 358, 31.12.2002, str. 59. [3] Uredba Sveta (EU) št. 39/2013 z dne 21. januarja 2013 o določitvi ribolovnih možnosti, ki so plovilom EU na voljo v letu 2013 za nekatere staleže rib in skupine staležev rib, za katere ne veljajo mednarodna pogajanja ali sporazumi (UL L 23, 25.1.2012, str. 1). [4] UL L 115, 9.5.1996, str. 3. [5] Uredba (ES) št. 218/2009 Evropskega parlamenta in Sveta z dne 11. marca 2009 o predložitvi statističnih podatkov o nominalnem ulovu držav članic, ki ribarijo v severovzhodnem Atlantiku (UL L 87, 31.3.2009, str. 70). [6] Uredba Sveta (ES) št. 1224/2009 z dne 20. novembra 2009 o vzpostavitvi nadzornega sistema Skupnosti za zagotavljanje skladnosti s pravili skupne ribiške politike, o spremembi uredb (ES) št. 847/96, (ES) št. 2371/2002, (ES) št. 811/2004, (ES) št. 768/2005, (ES) št. 2115/2005, (ES) št. 2166/2005, (ES) št. 388/2006, (ES) št. 509/2007, (ES) št. 676/2007, (ES) št. 1098/2007, (ES) št. 1300/2008, (ES) št. 1342/2008 in razveljavitvi uredb (EGS) št. 2847/93, (ES) št. 1627/94 in (ES) št. 1966/2006 (UL L 343, 22.12.2009, str. 1).